બબલુની નજર રેલવે પ્લેટફોર્મ પર બેંચ નજીકની એક કચરાપેટી પર ટકેલી હતી. અચાનક તેની ખાલીખમ આંખોમાં અજબ પ્રકારની ચમક આવી ગઈ. બાર વર્ષનો એ કિશોર ડસ્ટબીન પર તૂટી પડ્યો અને તેમાં પડેલી બિસલરીની ખાલી બોટલો લઈને ભાગ્યો. તેના ઘરેથી ભાગવાને એક મહિનો થઈ ગયો હતો. મુંબઈમાં ઘાટકોપરનું રેલવે સ્ટેશન જ હવે તેનું ઘર હતું. કફ સિરપ અને સ્પિરિટ ગંધની લતે ચડેલ બબલુ હવે ભૂખ ભાંગવા અહીંના કચરાના ઢગલામાંથી કંઈપણ એઠું ખાઈ લેતો. તેનાં માતા-પિતાની આંખનો તારો બબલુ કદાચ જિંદગીભર આમ જ ભટકતું જીવન જીવત, જો મુંબઈની સમતોલ ફાઉન્ડેશનની નજર તેના પર ન પડી હોત. બબલુ અને તેના જેવાં હજારો બાળકોનું જીવન પ્લેટફોર્મની અંધારી ગલીઓમાં ગુમ ન થઈ જાય તે માટે સમતોલ ફાઉન્ડેશનના કાર્યકર્તાઓ આવાં બાળકોનું કાઉન્સેલિંગ કરી તેમનો પોતીકાઓ સાથે મેળાપ કરી આપે છે. રા. સ્વ. સંઘના સહયોગથી ચાલી રહેલ આ સંસ્થા દ્વારા અત્યાર સુધી ૮૦૦૦ બાળકોને નિજપરિવાર સુધી પહોંચાડાયા છે.